PRG-rugby skop die bal mis teen Grey in Bloem | Netwerk24
PRG-rugby skop die bal mis teen Grey in Bloem
Kade Wolhuter, die losskakel van Paul Roos se eerste rugbyspan, en sy spanmaat, die stut Mink Scharink, was van die uitblinkers in die verloorstryd teen Grey Kollege. Bo is hulle in aksie in 'n vorige wedstryd. Foto: Thys Lombard
Dit was 'n donker rugbynaweek vir Paul Roos se rugbyspanne.
Nie een van die skool se rugbyspanne kon 'n enkele wedstryd in hul jaarlikse interskole teen Grey Kollege in Bloemfontein wen nie.
Grey het daardeur die spogprestasie behaal deur, hoewel nie-amptelik, as die toprugbyskool in die land gekroon te word.
Albei spanne was tot voor Saterdag se wedstryde onoorwonne in hul onderskeie ligas, maar uiteindelik kan net een span wen.
Kade Wolhuter, PRG se losskakel, het manhaftig probeer om die wedstryd vir die Stellenbossers met sy skopskoen te red, maar kon nie die mas opkom nie.
Die wedstryd is ook eers in die doodsnikke vir Grey beklink toe Zander du Plessis 'n strafskop oorgejaag het om die Bloemfonteiners 28-26 te laat wen.
Al twee spanne is verswak deurdat talle van hul spelers in die SA Skolespan in hul wedstryd teen Engeland diens gedoen het.
Grey het net voor rustyd die eerste drie van die wedstryd deur sy stut Jan-Hendrik Wessels ná 'n tikskoppie weens 'n strafskop gekry.Daarna het Werner Gous, die agtsteman, gaan druk om die Bloemfonteiners binne een punt van die besoekers te kry.
Lesley Botha, Grey se vleuel, het kort ná die omdraai ook gaan druk, maar PRG het gou teruggeslaan toe sy stut Mink Scharink oorgestorm het vir 'n drie wat Wolhuter weer verdoel het.
Twee vinnige drieë kort ná mekaar deur elke span het die wedstryd op 'n mespunt gehou totdat Du Plessis sowat vyf minute voor die einde van die wedstryd die spyker in die maroentruie se doodskis geslaan het met sy strafskop.